Jørgen Hammer Sørensen, der er formand for Teknik- og Miljøudvalget i Mariagerfjord Kommune, kan fremover ikke deltage i beslutninger, der vedrører det måske kommende højhus, der står til at skulle bygges på Klochhusgrunden i Hobro. Han er i dag af det øvrige udvalg blevet erklæret inhabil. Jørgen Hammer Sørensen har tre nære familiemedlemmer, der bor nabo til Klochusgrunden og dermed har en interesse i sagen. Men det er ikke hovedårsagen til beslutningen fra udvalget. - Vi har faktisk valgt at gå imod kommunens jurister, som ikke mener, der er belæg for at erklære Jørgen Hammer Sørensen inhabil, fordi vi ikke vil risikere at bremse processen fremadrettet, siger næstformand i Teknik- og Miljøudvalget, Niels Peter Christoffersen. Han forklarer, at hvis der kommer en ankesag om formandens habilitet senere hen, kan sagsbehandlingen tage op til et år, hvor sagen om højhuset dermed skal sættes i bero. - Det har jeg det fint med. Det kan hæmme processen, og så er det bedre, at sagen behandles uden mig, så jeg ikke bremser den, siger Jørgen Hammer Sørensen. Beslutningen betyder, at udvalget også i dag skulle træffe beslutning om, hvorvidt beslutningen fra januar om at søsætte arbejdet med et lokalplanforslag, som muliggør opførelse af etageboliger på Jernbanegade, skal forkastes - og arbejdet med højhuset dermed starte forfra. Ifølge Niels Peter Christoffersen, så valgte udvalget, med Jørgen Hammer Sørensen uden for døren, at genoptage afstemningen fra januar på dagens møde. Afstemningen får dog ikke ny betydning, da et enigt udvalg stemte for den samme beslutning som i januar - at der skal laves en lokalplan for højhuset på Jernbanegade. Borgergruppe såede tvivl Teknik- og Miljøudvalget havde punktet med på dagens møde, efter vi her på TV2 Nord kunne fortælle om en borgergruppe i Hobro, der såede tvivl om udvalgsformandens habilitet i sagen, fordi han har nære familiemedlemmer, der bor nabo til Klochusgrunden. - Jørgen Hammer Sørensen burde slet ikke have involveret sig i den her sag. Jeg tænker inhabilitet, for man kan ikke træffe afgørelse i en sag, der får væsentlig personlig betydning for ens nære familiemedlemmer ifølge loven, sagde Niels Fjeldberg, der er jurist og talsmand for borgergruppen imod det 15-etagers højhusprojekt. Professor: Der skal laves en vurdering Ifølge Sten Bønsing, der er professor i forvaltningsret ved Aalborg Universitet, er man inhabil i en sag, hvis man har en personlig interesse - eller hvis ens nære familiemedlemmer har. I det konkrete tilfælde med højhuset kan det for eksempel være økonomiske fordele eller ulemper, eller gener ved skygge og sol. Teknik- og Miljøudvalget havde ikke haft spørgsmålet som et politisk punkt på dagsordenen før nu, og det var en fejl, ifølge Sten Bønsing. - Jeg føler mig ret overbevist om, at der skal foretages en inhabilitetsvurdering i den konkrete sag, for det skal der, bare der er tvivl om spørgsmålet, sagde Sten Bønsing til TV2 Nord i forbindelse med sagen. Og det tog udvalget til eftertragtning og har nu stemt og besluttet, at Jørgen Hammer Sørensen fremover ikke kan være med til at træffe beslutninger om Klochhuset - eller det måske kommende højhus. Men indtil videre ser det ikke ud til, at udvalgets holdninger har ændret sig - selv med formanden sat uden for indflydelse.

Opsummering:
Teknik- og Miljøudvalget i Mariagerfjord Kommune har her til eftermiddag besluttet, at erklære formanden inhabil i sagen om det måske kommende højhus i Hobro.